ET Euroopa Liidu Teataja L 30/1

KOMISJONI MÄÄRUS (EL) 2017/170,

30. jaanuar 2017,

millega muudetakse Euroopa Parlamendi ja nõukogu määruse (EÜ) nr 396/2005 II, III ja V lisa seoses teatavates toodetes või nende pinnal esinevate bifentriini, karbetamiidi, etüültsinidooni, fenpropimorfi ja triflusulfurooni jääkide piirnormidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a, artikli 18 lõike 1 punkti b ja artikli 49 lõiget 2,

ning arvestades järgmist:

(1) Karbetamiidi ja triflusulfurooni jääkide piirnormid on sätestatud määruse (EÜ) nr 396/2005 III lisa A osas. Bifentriini, etüültsinidooni ja fenpropimorfi jääkide piirnormid on sätestatud kõnealuse määruse II lisas ja III lisa B osas.

(2) Bifentriini puhul esitas Euroopa Toiduohutusamet (edaspidi „toiduohutusamet“) põhjendatud arvamuse (2) jääkide kehtivate piirnormide kohta kooskõlas määruse (EÜ) nr 396/2005 artikli 12 lõikega 1. Toiduohutusamet tegi Pekingi lehtnaeri puhul kindlaks, et jääkide piirnormist tuleneb oht tarbijatele. Seepärast on asjakohane vähendada kõnealust piirnormi. Toiduohutusamet tegi ettepaneku muuta jäägi määratlust ja soovitas vähendada jääkide piirnorme papaia, rooskapsa, peakapsa, rapsiseemnete, odra, maisi, viljadest valmistatud maitseainete, juurtest ja risoomidest valmistatud maitseainete, sigade, veiste, lammaste ja kitsede lihaskoe ning kodulindude maksa puhul. Muude toodete puhul soovitas toiduohutusamet jääkide piirnormi suurendada või jätkata kehtiva piirnormi kohaldamist. Amet jõudis järeldusele, et tsitrusviljade, maguskirsside, virsikute, ploomide, maasikate, pamplite, põldmurakate, vaarikate ja linnumunade puhul ei ole jääkide piirnormi kindlaksmääramiseks vajalik teave täies ulatuses kättesaadav ja riskijuhtidel tuleb asjaolusid täiendavalt kaaluda. Kuna tarbijate jaoks ohtu ei ole, tuleks kõnealuste toodete puhul jääkide piirnorm kehtestada määruse (EÜ) nr 396/2005 II lisas praegusel tasemel või toiduohutusameti kindlaksmäärataval tasemel. Kõnealused jääkide piirnormid vaadatakse läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet. Toiduohutusamet tegi järelduse, et õunte, pirnide, sõstarde, küüslaugu, kurgi, kabatšoki, meloni, arbuusi, ubade (kaunadega), ubade (kaunadeta), herneste (kaunadega) ja herneste (kaunadeta) puhul ei olnud teave jääkide piirnormide kohta kättesaadav ja riskijuhtidel tuleb asjaolusid täiendavalt kaaluda. Kõnealuste toodete puhul tuleks jääkide piirnormiks kehtestada konkreetne määramispiir. Võttes arvesse Euroopa sidusrühmade ühenduste ja kaubanduspartnerite esitatud lisateavet ja kuna tarbijate jaoks ohtu ei ole, tuleks taimeteede puhul jääkide piirnorm sätestada määruse (EÜ) nr 396/2005 II lisas praegusel tasemel.

(3) Karbetamiidi puhul esitas toiduohutusamet põhjendatud arvamuse (3) jääkide kehtivate piirnormide kohta kooskõlas määruse (EÜ) nr 396/2005 artikli 12 lõikega 1. Toiduohutusamet tegi ettepaneku muuta jäägi määratlust ja soovitas päevalilleseemne ja rapsiseemne puhul jääkide piirnormi vähendada. Toiduohutusamet tegi järelduse, et õunte, pirnide, küdooniate, luuviljade, laua- ja veiniviinamarjade, aedsalati, eskariooli, salatsiguri, läätsede (kuivatatud), herneste (kuivatatud), juursiguri ning veise-, lamba- ja kitsepiima puhul ei olnud teave jääkide piirnormide kohta täies ulatuses kättesaadav ja riskijuhtidel tuleb asjaolusid täiendavalt kaaluda. Kuna tarbijate jaoks ohtu ei ole, tuleks kõnealuste toodete puhul sätestada määruse (EÜ) nr 396/2005 II lisas jääkide piirnormid praegusel tasemel või toiduohutusameti poolt kindlaksmääratud tasemel. Kõnealused jääkide piirnormid vaadatakse läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet. Toiduohutusamet tegi järelduse, et aed-piimjuure, kähara lehtkapsa, murulaugu, lehtselleri, peterselli, estragoni, ubade (kuivatatud), värvisafloori seemnete, kuivatatud õitest saadud taimeteede ja kuivatatud juurtest saadud taimeteede, puuviljadest ja marjadest saadud maitseainete, suhkrupeedi juurte ning sigade, veiste, lammaste ja kitsede lihaskoe, rasvkoe, maksa ja neerude puhul ei olnud teave jääkide piirnormide kohta kättesaadav ja riskijuhtidel tuleb asjaolusid täiendavalt kaaluda. Kõnealuste toodete puhul tuleks jääkide piirnormiks kehtestada konkreetne määramispiir.

(4) Etüültsinidooni puhul esitas toiduohutusamet põhjendatud arvamuse (4) jääkide kehtivate piirnormide kohta kooskõlas määruse (EÜ) nr 396/2005 artikli 12 lõikega 1. Etüültsinidooni heakskiitu ei ole komisjoni rakendusmääruse (EL) nr 1134/2011 (5) kohaselt läbi vaadatud. Võttes arvesse, et etüültsinidooni ei ole enam lubatud ELis kasutada ja ei ole teatatud selle kasutamise lubamisest kolmandates riikides, on asjakohane eeldada, et etüültsinidooni jääke taimsetes või loomsetes kaupades ei esine. Sellest olenemata peab toiduohutusamet asjakohaseks kehtestada etüültsinidooni jääkide piirnormiks konkreetne määramispiir või vaikimisi väärtus kooskõlas määruse (EÜ) nr 396/2005 artikli 18 lõike 1 punktiga b.

(5) Fenpropimorfi puhul esitas toiduohutusamet põhjendatud arvamuse (6) jääkide kehtivate piirnormide kohta kooskõlas määruse (EÜ) nr 396/2005 artikli 12 lõikega 1. Toiduohutusamet tegi maasikate, pamplite ja porrulaugu puhul kindlaks, et jääkide piirnormist tuleneb oht tarbijatele. Seepärast on asjakohane vähendada kõnealuseid piirnorme. Toiduohutusamet tegi ettepaneku muuta jäägi määratlust ja soovitas vähendada jääkide piirnorme banaanide, porgandite, mädarõika, pastinaagi, juurpeterselli, aed-piimjuure, odra, kaera, rukki ja nisu puhul. Muude toodete puhul soovitas toiduohutusamet jääkide piirnormi suurendada või jätkata kehtiva piirnormi kohaldamist. Toiduohutusamet tegi järelduse, et põldmurakate, vaarikate, jõhvikate, sõstarde, karusmarjade ja humala puhul ei olnud teave jääkide piirnormide kohta täies ulatuses kättesaadav ja riskijuhtidel tuleb asjaolusid täiendavalt kaaluda. Kuna tarbijate jaoks ohtu ei ole, tuleks kõnealuste toodete puhul jääkide piirnorm kehtestada määruse (EÜ) nr 396/2005 II lisas praegusel tasemel või toiduohutusameti kindlaksmäärataval tasemel. Kõnealused jääkide piirnormid vaadatakse läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet. Toiduohutusamet jõudis järeldusele, et suhkrupeedi juurte puhul ei ole jääkide piirnormi kindlaksmääramiseks vajalik teave täies ulatuses kättesaadav ja riskijuhtidel tuleb asjaolusid täiendavalt kaaluda. Kõnealuse toote puhul tuleks jääkide piirnormiks kehtestada konkreetne määramispiir.

(6) Triflusulfurooni puhul esitas toiduohutusamet põhjendatud arvamuse (7) jääkide kehtivate piirnormide kohta kooskõlas määruse (EÜ) nr 396/2005 artikli 12 lõikega 1. Toiduohutusamet tegi ettepaneku muuta jäägi määratlust ja soovitas söögipeedi, salatsiguri, suhkrupeedi juurte ja juursiguri puhul jääkide piirnormi vähendada.

(7) Toodete jaoks, mille puhul töötlemine asjaomaste taimekaitsevahenditega ei ole lubatud ja mille jaoks ei ole kehtestatud impordi puhul kohaldatavaid jääkide piirnorme ega Codex'is esitatud jääkide piirnorme (CXL), tuleks kehtestada jääkide piirnormiks konkreetne määramispiir või vaikeväärtus, nagu on sätestatud määruse (EÜ) nr 396/2005 artikli 18 lõike 1 punktis b.

(8) Komisjon pidas teatavate määramispiiride kohandamise küsimuses nõu Euroopa Liidu pestitsiidijääkide referentlaboritega. Laborid tegid mitme toimeaine suhtes järelduse, et tehnika arengu tõttu on teatavate kaupade puhul vaja kehtestada konkreetsed määramispiirid.

(9) Kui võtta aluseks toiduohutusameti põhjendatud arvamusi ja arvestada käsitletava küsimuse puhul olulisi tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõike 2 nõuetega.

(10) Uute piirnormide suhtes on konsulteeritud Maailma Kaubandusorganisatsiooni vahendusel liidu kaubanduspartneritega ja nende märkusi on arvesse võetud.

(11) Seepärast tuleks määrust (EÜ) nr 396/2005 vastavalt muuta.

(12) Selleks et võimaldada toodete tavapärast turustamist, töötlemist ja tarbimist, tuleks käesoleva määrusega ette näha üleminekukord selliste toodete jaoks, mis on toodetud enne jääkide piirnormide muutmist ja mille kohta on olemas teave, et tarbijate kaitse kõrge tase on tagatud. Kuna tarbijate jaoks ei saa praegu kehtivate piirnormide puhul ohtu välistada, tuleks Pekingi lehtnaeri puhul kehtivat bifentriini piirnormi väärtust 0,01 mg/kg ning maasikate, pamplite ja porrulaugu puhul kehtivat fenpropimorfi piirnormi väärtust 0,01 mg/kg kohaldada kõigi toodete suhtes alates käesoleva määruse kohaldamise kuupäevast.

(13) Jääkide muudetud piirnormide jõustumisele peaks eelnema piisav ajavahemik, mille jooksul liikmesriigid, kolmandad riigid ja toidukäitlejad saaksid nende piirnormide muutmisest tulenevate uute nõuete täitmiseks valmistuda.

(14) Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 396/2005 II, III ja V lisa muudetakse vastavalt käesoleva määruse lisale.

Artikkel 2

Kõigi toodete sees ja pinnal leiduvate toimeainete karbetamiidi, etüültsinidooni ja triflusulfurooni suhtes jätkatakse määruse (EÜ) nr 396/2005 kohaldamist kujul, nagu see kehtis enne selle muutmist käesoleva määrusega, selliste toodete puhul, mis on toodetud enne 23. augustit 2017.

Kõigi toodete sees ja pinnal leiduvate toimeainete bifentriini suhtes (välja arvatud Pekingi lehtnaeri puhul) ning fenpropimorfi suhtes (välja arvatud maasikate, pamplite ja porrulaugu puhul) jätkatakse määruse (EÜ) nr 396/2005 kohaldamist kujul, nagu see kehtis enne selle muutmist käesoleva määrusega, selliste toodete puhul, mis on toodetud enne 23. augustit 2017.

Artikkel 3

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Seda kohaldatakse alates 23. augustist 2017.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 30. jaanuar 2017 Komisjoni nimel president Jean-Claude JUNCKER

(1) ELT L 70, 16.3.2005, lk 1.

(2) Euroopa Toiduohutusamet, „Reasoned opinion on the review of the existing maximum residue levels (MRLs) for bifenthrin according to Article 12 of Regulation (EC) No 396/2005“ (Põhjendatud arvamus bifentriini jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12). EFSA Journal (2015); 13(4): 4081.

(3) Euroopa Toiduohutusamet, „Reasoned opinion on the review of the existing maximum residue levels (MRLs) for carbetamide according to Article 12 of Regulation (EC) No 396/2005“ (Põhjendatud arvamus karbetamiidi jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12). EFSA Journal (2015); 13(7): 4192.

(4) Euroopa Toiduohutusamet, „Reasoned opinion on the review of the existing maximum residue levels (MRLs) for cinidon-ethyl according to Article 12 of Regulation (EC) No 396/2005“ (Põhjendatud arvamus etüültsinidooni jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12). EFSA Journal (2015); 13(7): 4166.

(5) Komisjoni 09. novembri 2011. aasta rakendusmäärus (EL) nr 1134/2011, milles käsitletakse toimeaine etüültsinidooni heakskiidu pikendamata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ja millega muudetakse komisjoni rakendusmäärust (EL) nr 540/2011 (ELT L 292, 10.11.2011, lk 1).

(6) Euroopa Toiduohutusamet, „Reasoned opinion on the review of the existing maximum residue levels (MRLs) for fenpropimorph according to Article 12 of Regulation (EC) No 396/2005“ (Põhjendatud arvamus fenpropimorfi jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12). EFSA Journal (2015); 13(3): 4050.

(7) Euroopa Toiduohutusamet, „Reasoned opinion on the review of the existing maximum residue levels (MRLs) for triflusulfuron according to Article 12 of Regulation (EC) No 396/2005“ (Põhjendatud arvamus triflusulfurooni jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12). EFSA Journal (2015); 13(7): 4190.